अलकनंदा नदी के तट पर बसा चार धामों में से एक बद्रीनाथ धाम चमोली जिले में स्थित है। आदिगुरू शंकराचार्य द्वारा धाम के रूप में स्थापित भगवान विष्णु का यह मंदिर समुद्र तल से 3,133 मीटर ( 10,279 फीट) की ऊँचाई पर स्थित है। यह क्षेत्र नर और नारायण पर्वत के बीच में बसा हुआ है । यहां भगवान विष्णु के बद्रीनारायण स्वरूप की पूजा की जाती है। यहां भगवान विष्णु की 1 मी0 लम्बी शालिग्राम की मूर्ति है जिसे आदि शंकराचार्य ने नारद कुण्ड से निकालकर आठवीं शताब्दी में स्थापित किया था। यहां के मुख्य पुजारी को रावल कहा जाता है जो कि दक्षिण भारत में केरल राज्य के नम्बूदरी सम्प्रदाय के ब्राह्मण होते है।